Stepping Stones sit bouplanne op ys - Local News - Erongo
Thursday, October 22nd, 2020 05:19:48
Geld wat gebruik sou word vir Stepping Stones se nuwe gebou, moes noodgedwonge gebruik word om leerlinge wie se ouerhuise finansieel deur die pandemie geraak is, by te staan.
22 September 2020 | Local News
Almarie Mostert; Stepping Stones skoolhoof; "Ons wil nie die kinders wegwys weens finansiële redes nie."
n Kunstenaars voorstelling van die beplande skool gebou. Foto Bygedra
Me. Almarie Mostert saam met een van die leerlinge by die skool. Foto verskaf
Voor die Covid-19-pandemie die Namibiese ekonomie verpletter het, was me. Almarie Mostert en haar span by Stepping Stones hard aan die werk om 'n nuwe skool te bou.
Mostert is die hoof van dié skool op Swakopmund vir kinders met leer- en gedragsprobleme, hoofsaaklik outisme.
"Die bouplanne vir die skool was pas goedgekeur, toe tree die inperkingsmaatreëls in werking," het Mostert gesê.
Die planne wat deur 'n Britse argitek ontwerp is met spesiale aanpassings aan die argitektuur, maak die skoolgebou meer verbruikersvriendelik vir kinders met outisme en ander leerprobleme.
Mostert het gesê hulle skoolgemeenskap is steeds opgewonde om hul skool te bou en het toestemming by die munisipaliteit ontvang om bouwerk eers in 'n latere stadium te begin.
"Die reël is eintlik dat jy binne drie jaar ná jy die perseel gekoop het, moet begin bou. Die munisipaliteit was ons egter genadig en ons uitstel gegee. Ons planne is reeds goedgekeur, so ons kon aan hulle bewys dat ons wel die grond sal benut."
Die bouplanne word eenvoudig van 2020 na 2021 verskuif, het Mostert gesê.
Geld vir die bouwerk is deur die Madswimmers ingesamel, maar die noodlot het ander planne gehad, het Mostert gesê.
"Ons het 'n geval waar al twee ouers van 'n kind hul werk verloor het en ons moes help om die kind in die skool te hou. In 'n ander geval is 'n enkelma se salaris met 75% verminder en weer moes ons help. Ons wil nie die kinders wegwys weens finansiële redes nie," het Mostert gesê.
Twee van drie Stepping Stones-leerlinge wat borge uit Duitsland gehad het, is dié ook kwyt.
Volgens Mostert is die aanpassing by die skoolroetine vir sekere leerlinge makliker as ander.
"Ek moet sê, ek dink kinders wat langer by ons was voor die inperkings, vind dit makliker om weer in die ou skoolroetine in te val."
Sy sê voorts maande se inperkings het van haar leerlinge letterlik teen die mure uitgedryf.
"Ek het 'n ouer wie se seun aanhoudend op meubels rond gespring en gordyne uitgeklim het - dinge wat die wêreld as "stout" beskou. Maar ons weet mos nou sy outisme veroorsaak dit. Ek het toe fisiek sy huis besoek en foto's geneem om vir hom 'n sosiale storie te skryf oor huisreëls en dit wat toegelaat word en dit wat nie toelaatbaar is nie."
Sosiale stories, sê Mostert, is stories wat hoofsaaklik uit prentjies bestaan wat help om kinders met outisme en leerprobleme te leer wat sosiaal aanvaarbaar is al dan nie.
Mostert meen die einste leermiddel is die belangrikste bestanddeel wat gebruik word om kinders te leer oor Covid-19 en die gepaardgaande maatreëls.
"Van die kinders sukkel om die maskers aan te hou en baie ouers kla hulle kan nie die kinders oorreed om die maskers te dra nie. So, ons het nou vir hulle prentjies van maskers gegee wat hulle dan in die oggend op 'n foto van hulself plak sodra hulle inkom en dit help hulle om te verstaan hulle moet by die skool hul maskers dra."
Sy vertel ook dat poppe, teddiebere en ander speelgoed by die skool ook maskers moet dra om die konsep van 'n masker vir die jonger kinders te normaliseer.